  Анжелика Тихонова корреспондент 17-тӥ куарусёнэ Пичи Пургаын Удмуртилэн кунлыкезлы 100 ар тырмон улсын удмурт кылъя «ВыжыКыл» студия усьтӥзы. Сыӵе луонлык ёрос лыдӟетъюртлэн «ВыжыКыл: Сказка – Слово Рода – Язык Корней» ӵектосэз «Культурная мозаика малых городов и сёл» элькун вожвылъяськонын грант утэмлы луыса кылдӥз. Со сярысь ивортодэтъя «Удмуртия» агентстволэн корреспондентэзлы Пичи Пурга ёрос администрациысь лулчеберетъя но туризмъя управлениен кивалтӥсь Надежда Степанова вераз. Студия удмурт кылэз, лулчеберетэз азинтон понна висись ёрос центрысь нылпиосты, анай-атайёсты, дышетӥсьёсты но визьнодасьёсты огазеялоз. Солэн ужез ёросысь нылпи библиотекаын радъяськоз. Ёросысь лулчеберет ужъюртъёсын, дышетон огазеяськонъёсын, Ижкарысь Калыкъёслэн эшъяськон юртэнызы валче «ВыжыКыл» студия пиналъёслы занятиос, нылпи садъёсы этнодесантъёс, удмурт темая пӧртэм вожвылъяськонъёс ортчытъялоз. Отчы 4-10 аресъем нылпиос ветлозы. Занятиосты Надежда Степанова но нылпиослы ёрос лыдӟетъюртысь ӧнерчиос нуозы. Со сяна, студилэн ужез улсын анай-атайёслы этнолекторийёс, семинаръёс радъяллялозы. Бадӟым ужпуммы анай-атайёсын ужаны, соосын валэктон уж нуыны. Со понна этнолекторий малпам. Анай-атайёс доры лекторъёсты нуллом Надежда Степанова, Пичи Пурга ёрос администрациысь лулчеберетъя но туризмъя управлениен кивалтӥсьТуннэ нуналлы ужрадэ лекциосын пыриськыны дась луэмзэс кылбурчи, рэпер, «ДаурТВ» ӵектослэн авторез Богдан Анфиногенов, «Мынам Удмуртие» радиоын удмурт кылъя курсъёс нуисьёс Алина Чернова но Августина Михайлова, дизайнер-модельер Полина Кубиста, удмурт кылъя видеокурсъёс нуись, удмурт егитъёслэн «Куара» огазеяськонзылэн азьветлӥсез Артём Малинин, кылбурчи, «Удмурт Дунне» газетысь корреспондент Анастасия Шумилова, анайёслы «Аныкай» удмурт медиашколалэн кивалтӥсез Ольга Степанова но мукетъёсыз веразы ини. Пиналъёсты удмурт кылэн но лулчеберетэн туала шудон технологиос, сяме пырем киужъёсъя мастер-классъёс пыр тодматыны чаклало. Со сяна соосын удмурт выжыкылъёсты пуктозы, мультимедийной продуктъёс лэсьтозы. Вуж Мӧнья гуртысь Кибашлыослэн юртысьтызы ӧнерчиос тунсыко арт-объектъёс дасязы. Кылписпумы вань милям, лякиё шобретъёсмы, кытын гожъямын удмурт кылъёс, удмурт половикъёсмы. Кибашлыос мастер-классъёс ортчытъялозы. Пиналъёсмы музее ветлозы Надежда Степанова, Пичи Пурга ёрос администрациысь лулчеберетъя но туризмъя управлениен кивалтӥсь Со сяна, вань мылкыд карисьёс ӵектослэн удмурт кылын нылпи видеороликъёсъя «ВыжыКыл - Лайки», семья синпелетъёсъя «Выжы Кыл» но семья квилтъёсъя «Про100 Пужы» вожвылъяськонъёсаз пыриськыны быгато Нялтас вераса, студилэн нырысетӥ пумиськоназ Пичи Пургаысь 30 семьяос пыриськизы. Радъясьёс оско, азьланяз эшшо но трос люкаськозы на. Тодэ вайытом, Удмуртиысь ӧнерчиосты Сыктывкаре анай кылъёс сярысь конференцие пыриськыны ӧтё.  Тегъёс: Дышетон нылпиос йӧскалыклулчеберет ПичиПурга удмуртъёс удмурткыл 100ар  